Ғәли Зөлҡәрнәевтең журналислыҡ эшмәкәрлеге уҙған быуаттың 20-се йылдары аҙағында башлана. 1944 йылда «Егерме биш йыл эсендә башҡорт матбуғаты» тигән хеҙмәте донъя күрә. 1945 йылдан алып әҙәби тәнҡитсе һәм тәржемәсе булараҡ таныла башлай. Журналистың башҡорт әҙәбиәтенең үҫеше, айырым яҙыусылар ижады хаҡында уның тиҫтәләгән мәҡәләһе баҫылып сыға. Шулар араһында «М. Ғафури поэзияһында империализмға ҡаршы көрәш мотивтары», «Башҡорт шиғриәтендә халыҡтар дуҫлығы идеяларының бирелеше», «Һуғыштан һуңғы башҡорт прозаһында эшсе образы», «Ғ. Амантай» һәм башҡа хеҙмәттәрен күрһәтергә мөмкин. 1955 йылда журналист «Башҡортостан совет яҙыусылары» тигән белешмә китап төҙөп сығарҙы.